
1. Az ügyvitel és az iratkezelés irányítása és felügyelete
Az intézmény — mind az iskolai, mind az óvodai feladatellátási helyen keletkező vagy oda érkező iratok tekintetében, a XI.3. pontban rögzített egységes iratkezelési elvnek megfelelően — ügyviteli és iratkezelési feladatait a főigazgató irányítja, aki ellátja azok felügyeletét is. Az ügyvitelt és az iratkezelést a főigazgató megbízása szerint a nevelési igazgatóhelyettes (iskolai terület) és az óvodavezető (óvodai terület) ellenőrzi.
A főigazgató feladatai:
· elkészíti és kiadja az intézmény ügyviteli és iratkezelési szabályzatát;
· jogosult az intézménybe érkező küldemények felbontására;
· jogosult a kiadmányozásra;
· irányítja és ellenőrzi az iskolatitkár munkáját;
· kijelöli az iratok ügyintézőit;
· meghatározza az iratok selejtezésének és levéltárba küldésének évét.
A nevelési igazgatóhelyettes és az óvodavezető feladatai — saját területükön:
· ellenőrzik, hogy az iratkezelés a vonatkozó jogszabályok és a jelen szabályzat előírásai szerint történjen;
· figyelemmel kísérik az iratkezelésre vonatkozó jogszabályokat, és szükség esetén kezdeményezik a szabályzat módosítását;
· a főigazgató távollétében jogosultak az érkező küldemények felbontására és a kiadmányozásra;
· a főigazgató távollétében kijelölik az iratok ügyintézőit;
· közreműködnek az irattári anyag selejtezésének és levéltári átadásának előkészítésében és lebonyolításában.
Az iskolatitkár — mint az iratkezelésért felelős személy (lásd XI.3. pont) — feladatköre:
· a hivatali ügyek, az ügyiratok és a bélyegzők nyilvántartása;
· a küldemények átvétele, felbontása, kezelése;
· a hivatalos ügyek csoportosítása, rangsorolása;
· az iratok iktatása, előiratok csatolása, mutatózás;
· a határidős ügyek nyilvántartása;
· a kiadmányozás előkészítése, a kiadmányok továbbítása, postai feladása;
· az ügyiratokról hivatalos másolat és másodlat készítése;
· az elintézett ügyek iratainak irattári elhelyezése;
· az irattár kezelése, rendezése, az irattári jegyzékek készítése;
· az irattári anyag selejtezésének lebonyolítása.
· Az óvodai terület napi iratkezelési feladataiban az óvodatitkár működik közre, aki az iratokat az iskolatitkár felé — a XI.3. pontban rögzített, jogszabályban vagy a jelen szabályzatban meghatározott határidőn belül — továbbítja a központi iktatáshoz.
2. Elektronikus küldemények átvétele és elosztása
Az elektronikus levelek felbontását, megnyitását az iskolatitkár végzi; ez a nevelési igazgatóhelyettesi és iskolatitkári irodában található számítógépen történik. Az elolvasást követően a főigazgató, illetve helyettese az iratkezelési szabályzat szerint jár el. Az iktatást igénylő elektronikus iratokat ki kell nyomtatni, és kinyomtatott formában kell eljuttatni a címzetthez, illetve az iskolatitkárhoz iktatás céljából.
Az elektronikus levélként érkezett, iktatandó iratokhoz ki kell nyomtatni és csatolni kell az e-mail fejlécét (feladó, címzett, elküldés ideje, tárgy). A kinyomtatott, mellékelt iratot ezt követően a papíralapú iratokkal megegyező eljárás szerint kell kezelni. A papíralapon iktatott, elektronikusan érkezett iratokat tartalmazó leveleket külön mappában is meg kell őrizni; a mappa tartalmát évente egyszer, az iktatókönyv lezárásával egy időben elektronikus adathordozóra kell menteni, és az iktatókönyv mellékleteként kell tárolni.
3. Az ügyek és az ügyiratok nyilvántartása, az ügyintézés határideje
A főigazgató által szignált határidős és egyéb iratokat a nyilvántartó könyvbe be kell vezetni, és még a szignálás napján át kell adni az ügyintézőnek. Az iskolatitkár az ügyintézők részére — elintézés céljából — az ügy iratait iktatószám, tárgy, az átvétel időpontjának feltüntetésével, valamint határidő kitűzésével, aláírás ellenében adja át; az iratok visszavételét jelezni kell.
Az ügyek határidejének betartásáért az iskolatitkár felel; ezért a határidőhöz kötött ügyekről nyilvántartást kell vezetni az iktatókönyvben, a "Megjegyzés" vagy "Elintézési határidő" rovatban.
Az ügyintézés általános határideje: a tanulókkal, gyermekekkel kapcsolatos ügyekben haladéktalanul, legkésőbb az iktatás napjától számított 22 munkanap; az intézmény működésével kapcsolatos, valamint az intézménybe érkezett egyéb iratok esetén szintén legkésőbb az iktatás napjától számított 22 munkanap. Ha az ügy elintézésére a szülői szervezet vagy a diákönkormányzat jogosult, döntését legkésőbb az iktatástól számított 22 munkanapot követő első ülésén köteles meghozni. A főigazgató szükség esetén meghosszabbíthatja a határidőt; az engedélyt az ügyet kísérő iraton fel kell tüntetni.
4. Felvilágosítás hivatalos ügyekben
Az intézményben bármely üggyel kapcsolatban érdemi felvilágosítást csak az ügyben eljáró illetékes ügyintéző vagy vezető adhat (lásd VI.10. pont — Nyilatkozat tömegtájékoztató szervek részére).
A gyermeknek, tanulónak, valamint szülőjének a rá vonatkozó iratokba való betekintését oly mértékben kell biztosítani, amennyire ez mások személyiségi jogainak sérelme nélkül lehetséges, az adatvédelmi szabályok (lásd XI.4. pont) szerint. Hivatalos szerveknek (fenntartó, hatóságok) a személyiségi jogokat nem sértő adatokat és információkat kizárólag írásos megkeresés alapján lehet rendelkezésre bocsátani.
A személyesen benyújtott iratok átvételét kérelemre igazolni kell. Ha az ügy jellege megengedi, telefonon vagy a jelen lévő érdekelt személyes tájékoztatásával is elintézhető; ebben az esetben az iratra rá kell vezetni a tájékoztatás lényegét, az elintézés határidejét és az ügyintéző aláírását.
5. Az ügyiratok kezelésének rendje
Védelem. Iratot a munkaköri feladat ellátásán kívül az intézmény épületéből kivinni, vagy azon kívül tanulmányozni, feldolgozni, tárolni csak a főigazgató engedélyével lehet, ügyelve arra, hogy tartalmát illetéktelen személy ne ismerje meg. Az iskolatitkárnál, óvodatitkárnál lévő iratba a dolgozó akkor tekinthet be, ha munkájával összefüggő feladat ellátása ezt szükségessé teszi.
Másolat, másodlat. Az intézmény ügyeinek irataitól másolatot az iskolatitkár, vezetői engedéllyel adhat ki; a másolatot "A másolat hiteles" felirattal, keltezéssel és az engedélyező aláírásával kell ellátni. Másodlatot kell kiadni az intézmény által kiállított egyes okmányokról (bizonyítványok stb.) azok elvesztése, megsemmisülése esetén, a törzslap alapján (lásd a bizonyítványmásodlat díjára vonatkozó rendelkezést).
Küldemények átvétele, felbontása. A postán vagy kézbesítő útján érkező iratokat, valamint a közvetlenül benyújtott beadványokat, kérelmeket az iskolatitkár (óvodai vonatkozásban az óvodatitkár) veszi át. Felbontás nélkül kell a címzetthez továbbítani a tévesen címzett küldeményeket, a magánjellegű névre szóló iratokat, valamint a diákönkormányzat, a szülői szervezet és más társadalmi szervezet címére érkezett iratokat, továbbá azokat, amelyek felbontásának jogát a főigazgató fenntartotta magának. Minden egyéb, hivatalos jellegűnek tűnő küldeményt fel kell bontani. Ha az intézménynek a küldemény ügyében nincs hatásköre, a küldeményt a hatáskörrel rendelkező szervhez kell továbbítani, vagy — ha az illetékes ismeretlen — értesítés mellett vissza kell küldeni a feladónak.
Feldolgozás. A felbontáskor ellenőrizni kell a feltüntetett és a ténylegesen beérkezett mellékletek számát, és jelezni kell, ha a boríték sérült. A fenntartótól érkezett megkereséseket, idézéseket, meghívókat, valamint a vezető nevére érkező küldeményeket soron kívül kell a főigazgatóhoz továbbítani. A borítékot az irathoz kell csatolni, ha a postára adás időpontjához jogkövetkezmény fűződhet, vagy a feladó adatai az iratból nem állapíthatók meg.
6. Az iratok iktatása
Az intézménybe érkezett, illetve azon belül keletkezett iratokat iktatni kell, iktatókönyvbe történő bevezetéssel, naptári évenként eggyel kezdődő, folyamatos sorszámos rendszerben, az iratok érkezésének sorrendjében. Az iskolai és az óvodai feladatellátási hely iratai egy közös iktatókönyvben, egy iktatószám-tartományban szerepelnek (lásd XI.3. pont). Minden naptári évben új iktatókönyvet kell nyitni, amelyet az év végén — az utolsó iktatás alatt — keltezéssel és aláírással le kell zárni.
Az iktatás sorszámozása folyamatos, megszakítás nélküli; iktatószámot üresen hagyni nem szabad. Téves bejegyzést nem szabad technikai eszközzel megszüntetni; azt vékony vonallal át kell húzni úgy, hogy az eredeti szöveg olvasható maradjon, és fölé kell írni a helyes adatot.
Iktatáskor az irat jobb felső sarkát el kell látni az iktatási bélyegző lenyomatával, feltüntetve az érkeztetés keltét, az iktatószámot és a mellékletek számát, az ügyintéző nevét, valamint az irattári tárgykör számát.
Egy iktatószámhoz legfeljebb három altétel rendelhető; az azonos ügyre vonatkozó iratokat az ügy intézése után is együtt kell tartani. Nem kell iktatni a jogkövetkezménnyel nem járó tömeges értesítéseket (meghívók, sajtótermékek, reklámkiadványok, szaklapok).
Elektronikus irat esetén, ha az nem az iktatásra jogosult ügykezelőhöz érkezett, azt az illetékes ügykezelőhöz kell továbbítani; az ügykezelő köteles az elektronikus iratot is szignálásra bemutatni az illetékes vezetőnek.
7. Az ügyintézés — kiadmányozási jogkörök
Az ügyintézők az ügyeket érkezési sorrendben és sürgősségük figyelembevételével kötelesek elintézni. Az intézményben kiadmányozási joggal a következő dolgozók rendelkeznek:
· a főigazgató — minden irat esetében;
· a nevelési igazgatóhelyettes, az óvodavezető és az iskolatitkár — a tanulókkal, gyermekekkel és az intézmény működésével kapcsolatos iratok esetében, saját területükön;
· a gazdasági vezető — az intézmény gazdasági ügyeivel kapcsolatos iratok esetében.
(E felsorolás összhangban van a II.5. pontban rögzített kiadmányozási renddel.)
8. Az irattározás rendje
Az elintézett ügyek iratait az alábbi záradékkal kell ellátni: "További intézkedést nem igényel, ezért irattárba helyezhető", dátummal és a főigazgató aláírásával. Az irattárba helyezés előtt az iskolatitkár köteles az iratot átvizsgálni, hogy nincs-e benne idegen irat, és hogy minden kezelési utasításnak eleget tettek-e.
A kézi irattár: az intézmény három évnél nem régebbi iratait a kézi irattárban kell kezelni, az évek és az iktatószámok sorrendjében, jól zárható szekrényben, tárgykörönként külön dossziéban. A kézi irattár helye az iskolatitkári helyiség.
Az irattári őrzés: három év elteltével az ügyiratokat az irattári terv tételszámai szerinti csoportosításban kell elhelyezni a végleges irattárban. Az irattárban elhelyezett iratokat hivatalos használatra az ügyintézőnek legfeljebb 30 napra, az irattári kölcsönzési füzetbe bejegyezve és elismervény ellenében lehet átadni. Az irattárban kezelt iratról másolat kiadását kizárólag a kiadmányozási joggal felruházott vezető engedélyezheti.
9. Az irattári anyag selejtezésének rendje
Az irattári anyagnak azt a részét, amelyre az ügyvitelben már nincs szükség, a vonatkozó jogszabályok szerint kell selejtezni. Az irattárban őrzött iratokat legalább ötévenként felül kell vizsgálni, kiválasztva azokat, amelyeknek őrzési ideje lejárt. A selejtezést a főigazgató rendeli el és ellenőrzi; a selejtezéssel járó feladatok ellátására selejtezési bizottságot kell létrehozni.
Az iratselejtezés időpontját a selejtezés megkezdése előtt 30 nappal az illetékes megyei levéltárnak írásban be kell jelenteni; a selejtezés a levéltár hozzájárulása, illetve a bejelentéstől számított 30 nap letelte után kezdhető meg. A selejtezésre szánt iratokról három példányban selejtezési jegyzőkönyvet kell készíteni, amely tartalmazza az intézmény nevét, a selejtezett irattári tételeket, az iratok irattárba helyezésének évét és mennyiségét, az iratselejtezést végző és azt ellenőrző személyek nevét. A selejtezési jegyzőkönyv két példányát meg kell küldeni a levéltárnak; a kiselejtezett iratok megsemmisítésére csak a levéltár jegyzőkönyvre vezetett hozzájárulása után kerülhet sor. A nem selejtezhető iratokat ötven év után az illetékes megyei levéltárnak kell átadni.
10. Az intézményben kezelt tanügyi nyomtatványok listája
Az intézmény az alábbi tanügyi nyomtatványokat kezeli, az azokra vonatkozó, a XI. fejezetben (Elektronikus ügyintézés és adatkezelés) rögzített hitelesítési és megőrzési szabályok szerint:
1. Beírási napló (OviKRÉTA)
2. Bizonyítvány, bizonyítvány-betétlap (KRÉTA — a tanév végi bizonyítvány papíralapú kiállítási kötelezettségével, lásd XI.2. pont)
3. Diákigazolvány (KRÉTA — igazolványkezelő modul)
4. Ellenőrző/tájékoztató füzet (KRÉTA — elektronikus ellenőrző)
5. Órarend (KRÉTA)
6. Osztálynapló, csoportnapló (KRÉTA, óvodai vonatkozásban OviKRÉTA)
7. Osztályozóív a vizsgához (KRÉTA)
8. Osztályozóvizsga jegyzőkönyv
9. Szakköri napló (KRÉTA — foglalkozási napló modul)
10. Tantárgyfelosztás (KRÉTA)
11. Törzslap (KRÉTA)
12. Javítóvizsga jegyzőkönyv 
13. Fegyelmi eljárás jegyzőkönyve 

